ข้อมูลสรุป (Executive Summary)

บริษัทปูนซิเมนต์ไทย จำกัด (มหาชน) เป็น Holding Company ของเครือซิเมนต์ไทย
ซึ่งเป็นกลุ่มบริษัทอุตสาหกรรมที่ใหญ่ที่สุดของประเทศไทย
มีการบริหารงานโดยการจัดแบ่งธุรกิจออกเป็น 5 กลุ่มธุรกิจ และ 2 บริษัทโฮลดิ้ง
โดยประกอบไปด้วย กลุ่มธุรกิจ ซิเมนต์ ปิโตรเคมี กระดาษและบรรจุภัณฑ์ ผลิตภัณฑ์ก่อสร้าง
และธุรกิจจัดจำหน่าย บริษัทโฮลดิ้ง 2 บริษัท ได้แก่ บริษัทซิเมนต์ไทยโฮลดิ้ง จำกัด
ทำหน้าที่บริหารการลงทุนในธุรกิจที่ไม่ใช่ธุรกิจหลักของเครือฯ และบริษัทซิเมนต์ไทยพร็อพเพอร์ตี้
(2001) จำกัด (มหาชน) ทำหน้าที่บริหารเขตอุตสาหกรรมและอสังหาริมทรัพย์ของเครือฯ

ในปี 2546
ถึงแม้ว่าเกิดภาวะสงครามในตะวันออกกลางและการแพร่ระบาดของโรคทางเดินหายใจเฉียบพลัน
(SARS) แต่ความต้องการสินค้าของเครือซิเมนต์ไทยทั้งในประเทศและภูมิภาคเอเชียสูงขึ้น
โดยเฉพาะเม็ดพลาสติก ปูนซีเมนต์ และกระดาษ ทำให้ผลการดำเนินงานของธุรกิจต่างๆ ของ
เครือซิเมนต์ไทย ดีขึ้นอย่างมาก ทั้งนี้เป็นผลมาจากการเติบโตของตลาดในประเทศ
และการที่ทุกธุรกิจในเครือฯ
มีความสามารถในการปรับตัวทั้งในด้านกลยุทธ์การดำเนินธุรกิจและวัฒนธรรมองค์กร
เพื่อเพิ่มประสิทธิภาพการผลิต ขายในประเทศมากขึ้น
ขยายการส่งออกเพื่อเพิ่มระดับการใช้กำลังผลิต ดำเนินการลดต้นทุนการผลิต ค่าใช้จ่ายบริหาร
ดอกเบี้ย ค่าใช้จ่ายทางการเงิน และค่าใช้จ่ายอื่นๆ
เพื่อให้ทันกับสถานการณ์ทางธุรกิจและการแข่งขันที่เปลี่ยนแปลงไป โดยผลการดำเนินงานประจำปี
2546 ของบริษัทปูนซิเมนต์ไทย จำกัด (มหาชน) และบริษัทย่อย มียอดขายรวม 148,865 ล้านบาท
เทียบกับปีก่อน จำนวน 128,201 ล้านบาท เพิ่มขึ้น 20,664 ล้านบาท หรือร้อยละ 16
ทั้งนี้เป็นผลจากความต้องการสินค้าและบริการที่สูงขึ้นในเกือบทุกธุรกิจ ทำให้มีกำไรสุทธิ 19,954
ล้านบาท เป็นกำไรจากการดำเนินงาน 17,806 ล้านบาท
และกำไรจากการขายเงินลงทุนและสินทรัพย์ในการปรับโครงสร้างทางธุรกิจ
ค่าเผื่อมูลค่าลดลงของเงินลงทุนและอื่นๆ สุทธิจากภาษีเงินได้ 2,148 ล้านบาท

สินทรัพย์รวมของบริษัทฯ และบริษัทย่อย ณ วันที่ 31 ธันวาคม 2546 มีจำนวน 249,726 ล้านบาท
เทียบกับงวดเดียวกันของปีก่อน จำนวน 235,644 ล้านบาท เพิ่มขึ้น 14,082 ล้านบาท หรือร้อยละ
6 โดยส่วนใหญ่เพิ่มขึ้นจากเงินลงทุนในหุ้นทุนที่เครือฯ เข้าไปลงทุนมีผลประกอบการดีขึ้นมาก
โดยเฉพาะในธุรกิจปิโตรเคมี

หนี้สินรวมของบริษัทฯ และบริษัทย่อย ณ วันที่ 31 ธันวาคม 2546 มีจำนวน 134,252 ล้านบาท
เทียบกับงวดเดียวกันของปีก่อน จำนวน 147,714 ล้านบาท ลดลง 13,462 ล้านบาท โดยในปี
2547 บริษัทฯ ยังคงมีนโยบายที่จะลดภาระหนี้สินและค่าใช้จ่ายดอกเบี้ยลงอีกอย่างต่อเนื่อง

การดำเนินนโยบายทางด้านการเงินด้วยการออกหุ้นกู้
การเพิ่มสัดส่วนการกู้ยืมจากธนาคารในประเทศเพื่อลดหนี้ต่างประเทศ
และการทำธุรกรรมอนุพันธ์ทางการเงิน
ล้วนแต่เป็นไปตามนโยบายและแนวที่คณะกรรมการบริษัทให้ความเห็นชอบแล้วและมีการควบคุมขั้นตอนการปฏิบัติงานให้เป็นไปตามนโยบาย
ส่งผลให้หนี้ต่างประเทศของบริษัทฯ ลดสัดส่วนลงเหลือเพียงร้อยละ 1 ในปี 2546 ทำให้บริษัทฯ
สามารถลดความเสี่ยงจากการผันผวนของอัตราแลกเปลี่ยนลงได้อย่างมาก

นอกจากนี้ เครือฯ
ยังมีรายได้เป็นเงินตราต่างประเทศจากการส่งออกสินค้าครอบคลุมทุกภูมิภาคทั่วโลก ปัจจุบัน เครือฯ
มีมูลค่าการส่งออกคิดเป็นประมาณร้อยละ 29 ของมูลค่าการขายทั้งหมด

นอกจากการดำเนินงานโดยตรงเพื่อให้ธุรกิจในเครือฯ
สามารถลดต้นทุนและเพิ่มกำไรจากการดำเนินงานได้อย่างมีประสิทธิภาพและประสิทธิผลแล้ว
สิ่งที่แสดงถึงความพร้อมในการปรับตัวเข้ากับโลกธุรกิจปัจจุบันอีกประการหนึ่งคือ ทุกธุรกิจของเครือฯ
มีการสร้างวัฒนธรรมองค์กรของตนที่สอดคล้องกับลักษณะการดำเนินธุรกิจซึ่งแตกต่างกันไป
เพื่อให้สามารถนำธุรกิจไปสู่ความสำเร็จและสามารถตอบสนองความต้องการของตลาดและลูกค้าได้อย่างมีประสิทธิภาพสูงสุด
อันเป็นปัจจัยสำคัญของการเพิ่มมูลค่ารวมของธุรกิจ

เครือซิเมนต์ไทยได้ดำเนินธุรกิจตามหลักบรรษัทภิบาลที่ดี (Good Corporate Governance)
ทั่วทั้งองค์กรอย่างต่อเนื่องมาเป็นเวลานาน
โดยมีความเชื่อมั่นว่าหลักการบรรษัทภิบาลภายใต้การกำกับดูแลที่ดีของฝ่ายจัดการและคณะกรรมการบริษัท
เพื่อให้องค์กรธุรกิจดำเนินงานอย่างโปร่งใส ตรวจสอบได้และเป็นธรรมต่อผู้มีส่วนเกี่ยวข้องทุกฝ่าย
จะส่งผลดีต่อความเจริญเติบโตขององค์กร
และในระยะยาวจะเสริมสร้างความเข้มแข็งให้กับเศรษฐกิจของประเทศได้

เครือซิเมนต์ไทยยังคงมุ่งเน้นระบบบริหารคุณภาพทั่วทั้งองค์กร(Total Quality Management:
TQM) โดยกระตุ้นให้พนักงานทุกระดับมีจิตสำนึกเรื่องการเพิ่มผลผลิตเพื่อเพิ่มศักยภาพในการแข่งขัน
รวมทั้งส่งเสริมให้เกิดความปลอดภัยในการทำงานแก่พนักงาน และให้ความสำคัญกับการอนุรักษ์
สิ่งแวดล้อม โดยเฉพาะอย่างยิ่งในเขตพื้นที่ของบริษัทและชุมชนรอบโรงงาน นอกจากนั้นเครือฯ
ยังคงสนับสนุนกิจกรรมและโครงการต่างๆ อันเป็นประโยชน์แก่สังคม ทั้งในระดับท้องถิ่น ภูมิภาค
และระดับประเทศ อย่างสม่ำเสมอดังเช่นที่เคยปฏิบัติมา

เครือซิเมนต์ไทยถือว่าทรัพยากรบุคคลเป็นปัจจัยสำคัญประการหนึ่งของความสำเร็จ
จึงให้ความสำคัญกับการบริหารทรัพยากรบุคคลมาตั้งแต่เริ่มก่อตั้งเมื่อกว่า 90 ปีที่ผ่านมา
และถือเป็นอุดมการณ์ในการดำเนินธุรกิจข้อหนึ่งคือ “เชื่อมั่นในคุณค่าของคน” ที่ทุกบริษัทในเครือฯ
ล้วนยึดมั่นปฎิบัติสืบต่อกันมานานจนได้รับการยอมรับว่าเป็นหนึ่งในองค์กรที่มีการบริหารทรัพยากรบุคคลอย่างมีประสิทธิภาพอยู่ในระดับแนวหน้าของประเทศ